
Na temelju članka 48. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01 – vjerodostojno tumačenje, 129/05, 109/07, 125/08,  36/09, 150/11 i 144/12), članka 40. Statuta Zagrebačke županije („Glasnik Zagrebačke županije“, broj 17/09, 31/09 i 4/13), članka 21. Poslovnika o načinu rada župana Zagrebačke županije („Glasnik Zagrebačke županije“, broj 26/09, 1/11 i 31-II/13) i članka 5. stavka 2. Pravilnika o općim uvjetima dodjele donacija, subvencija i kapitalne pomoći iz Proračuna Zagrebačke županije („Glasnik Zagrebačke županije“, broj 3/16, 25/16 i KLASA:022-01/16-01/29, URBROJ:238/1-03-16-25 od 21. lipnja 2016. i KLASA:022-01/17-01/03, URBROJ: 238/1-03-17-03 od 19. siječnja 2017.), Župan Zagrebačke županije dana 4. rujna 2017. godine donosi

ODLUKU
o potporama za organiziranje manifestacija 

i zajedničkih nastupa na manifestacijama
u vezi s poduzetništvom

I. Uvodne odredbe
Članak 1.

Ovom Odlukom propisuju se opći uvjeti, kriteriji i postupak dodjele bespovratnih potpora Zagrebačke županije za sufinanciranje organiziranja manifestacija i zajedničkih nastupa na manifestacijama u vezi s poduzetništvom (u daljnjem tekstu: potpora), te obveze korisnika potpore. 

Članak 2.

Zagrebačka županija u cilju poticanja razvoja poduzetništva osigurat će sukladno planiranim financijskim sredstvima u Županijskom proračunu godišnja financijska sredstva u vidu bespovratnih potpora  za sufinanciranje organiziranja i zajedničkih nastupa na manifestacijama u vezi s poduzetništvom, i to: 

1. potpore za sufinanciranje organiziranja manifestacija na području Zagrebačke županije
2. potpore za sufinanciranje organiziranja zajedničkog nastupa poduzetnika Zagrebačke županije na manifestacijama 

Ciljevi ove Odluke i dodjele potpora su sljedeći: 

- nastavak razvijanja prepoznatljivosti Zagrebačke županije i poduzetnika s njenog područja 

- poticanje zajedničkih predstavljanja poduzetnika radi njihova povezivanja i proširivanja tržišta

- poticanje razvoja mikro, malih i srednjih gospodarskih subjekata

- poticanje izvozne orijentacije gospodarstva

Članak 3.

Manifestacije u vezi s poduzetništvom u smislu ove Odluke (u daljnjem tekstu: manifestacije) jesu sajmovi, izložbe, natjecanja i slične manifestacije u vezi s poduzetništvom, organizirane s namjerom predstavljanja poduzetnika i udruženja poduzetnika, promocije ili ocjenjivanja njihovih proizvoda i usluga.
II. Uvjeti za podnošenje prijave

Članak 4.

Prihvatljivi prijavitelji

Prijavu mogu podnijeti: jedinice lokalne samouprave, komore, udruženja obrtnika i turističke zajednice.

Prihvatljivi projekti

Prihvatljivi projekti za financiranje temeljem ove Odluke su projekti koji kumulativno ispunjavaju sljedeće uvjete: 

- projekt se odnosi na manifestaciju u smislu članka 3. Odluke
- projekt prijavljuje prihvatljivi prijavitelj kao organizator: 

- manifestacije na području Zagrebačke županije, ili

- zajedničkog nastupa poduzetnika Zagrebačke županije na manifestaciji u Hrvatskoj ili inozemstvu

- manifestacija na koju se odnosi projekt odvija se u godini u kojoj je raspisan natječaj

- projekt se ne sufinancira drugim potporama koje dodjeljuje Zagrebačka županija.
Članak 5.

Temeljem ove Odluke Zagrebačka županija neće sufinancirati: 

- organiziranje manifestacija namijenjenih predstavljanju i ocjenjivanju poljoprivrednih proizvoda i proizvođača, 

- organiziranje manifestacija koje se sufinanciraju temeljem natječaja za dodjelu županijskih potpora manifestacijama značajnim za turističku ponudu Zagrebačke županije

- organiziranje manifestacija koje se sufinanciraju iz Županijskog proračuna, a preko drugih upravnih odjela

- organiziranje kongresa, seminara, okruglih stolova, stručnih skupova, predavanja i slično, niti zajednički nastup na njima
- organiziranje prodajnih izložbi u okviru prostora trgovačkih centara i slično niti zajednički nastup na njima

III. Potpore za sufinanciranje organiziranja manifestacija na području Zagrebačke županije
Članak 6.

Korisnici

Korisnici potpore za sufinanciranje organiziranja manifestacije mogu biti jedinice lokalne samouprave, komore, udruženja obrtnika i turističke zajednice, u svojstvu organizatora manifestacije. 

Namjena

Potpora za sufinanciranje organiziranja manifestacije može se dodijeliti isključivo za: 

- zakup, uređenje i opremanje izložbenog prostora
- izradu promidžbenih materijala, izradu web stranica manifestacije, medijsko oglašavanje
- troškove voditelja, popratnog kulturno umjetničkog i stručnog programa.

Sljedeći troškovi nisu prihvatljivi: 

- troškovi prijevoza, noćenja i dnevnica
- troškovi zaposlenih
- popratni troškovi konzumacije hrane i pića, nagrada i poklona za posjetitelje

- porez na dodanu vrijednost.

Iznos 

Potpora za pojedinu manifestaciju može iznositi: 

A) za komore, udruženja obrtnika i turističke zajednice do 75% prihvatljivih troškova, a najviše do 50.000,00 kuna
B) za jedinice lokalne samouprave 

· do 100% iznosa vrijednosti projekta za I. i II. skupinu jedinica lokalne samouprave prema indeksu razvijenosti jedinice lokalne samouprave,

· do 80% iznosa vrijednosti projekta za III. skupinu jedinica lokalne samouprave prema indeksu razvijenosti jedinice lokalne samouprave,

· do 60% iznosa vrijednosti projekta za IV. skupinu jedinica lokalne samouprave prema indeksu razvijenosti jedinice lokalne samouprave,

· do 50% iznosa vrijednosti projekta za V. skupinu jedinica lokalne samouprave prema indeksu razvijenosti jedinice lokalne samouprave,

a najviše do 50.000,00 kuna.

Za istu manifestaciju može se dodijeliti samo jedna potpora, bez obzira na broj organizatora.

Prednost

Prednosti pri dodjeli potpore imaju organizatori: 

- manifestacija na kojima izlaže veći broj subjekata malog gospodarstva

- manifestacija s višegodišnjom tradicijom

- koji izlagačima s područja Zagrebačke županije omogućuju besplatan nastup ili nastup pod povoljnijim uvjetima od uvjeta za ostale izlagače,

- kojima u tekućoj godini još nije dodijeljena potpora za sufinanciranje organiziranja manifestacija.

IV. Potpore za sufinanciranje organiziranja zajedničkog nastupa poduzetnika Zagrebačke županije na manifestacijama 

Članak 7.

Korisnici

Korisnici potpore za sufinanciranje organiziranja zajedničkog nastupa poduzetnika na manifestacijama mogu biti jedinice lokalne samouprave, komore, udruženja obrtnika i turističke zajednice u svojstvu organizatora zajedničkog nastupa.
Organiziranim zajedničkim nastupom poduzetnika smatra se nastup tri ili više gospodarska subjekata s područja Zagrebačke županije, koji nisu vlasnički povezani.

Namjena

Potpora za sufinanciranje organiziranja zajedničkog nastupa poduzetnika na manifestacijama može se dodijeliti isključivo za: 

- zakup, uređenje i opremanje izložbenog prostora, 

- trošak izrade promidžbenih materijala za potrebe nastupa na manifestaciji
Sljedeći troškovi nisu prihvatljivi: 

- troškovi prijevoza, noćenja i dnevnica, 

- troškovi zaposlenih i honorarnih suradnika,

- trošak izrade vizualnog identiteta, 

- trošak izrade internetskih stranica,

- popratni troškovi konzumacije hrane i pića, nagrada i poklona za posjetitelje,

- porez na dodanu vrijednost.

Iznos

Potpora za organizaciju zajedničkog nastupa može iznositi: 

A) za komore, udruženja obrtnika i turističke zajednice do 75% prihvatljivih troškova, a najviše do 50.000,00 kuna
B) za jedinice lokalne samouprave 

· do 100% iznosa vrijednosti projekta za I. i II. skupinu jedinica lokalne samouprave prema indeksu razvijenosti jedinice lokalne samouprave,

· do 80% iznosa vrijednosti projekta za III. skupinu jedinica lokalne samouprave prema indeksu razvijenosti jedinice lokalne samouprave,

· do 60% iznosa vrijednosti projekta za IV. skupinu jedinica lokalne samouprave prema indeksu razvijenosti jedinice lokalne samouprave,

· do 50% iznosa vrijednosti projekta za V. skupinu jedinica lokalne samouprave prema indeksu razvijenosti jedinice lokalne samouprave,

a najviše do 50.000,00 kuna.
Prednost

Prednosti pri dodjeli tekuće donacije za sufinanciranje organiziranja zajedničkog nastupa na manifestacijama imaju organizatori zajedničkog nastupa: 

- na manifestacijama u inozemstvu, 

- koji organiziraju zajednički nastup većeg broja poduzetnika s područja Zagrebačke županije, 

- kojima u tekućoj godini još nije dodijeljena potpora za organiziranje zajedničkog nastupa poduzetnika.

V. Maksimalni ukupni iznos potpore  

Članak 8.

Jedan korisnik u istoj kalendarskoj godini može dobiti najviše dvije potpore temeljem ove Odluke. 

Pojedinom korisniku može se dodijeliti u istoj kalendarskoj godini najviše 100.000,00 kuna ukupno što uključuje i potpore za organizaciju manifestacija i potpore za organizaciju zajedničkog nastupa poduzetnika.

VI. Način dodjele i isplate potpora, rokovi, obveze korisnika

Članak 9.

Potpore se dodjeljuju na temelju provedenog natječaja i kriterija propisanih ovom Odlukom.

Odluku o raspisivanju natječaja donosi Župan na prijedlog Upravnog odjela za gospodarstvo. 

Natječaj s prilozima objavljuje se na službenim mrežnim stranicama Zagrebačke županije.

Natječaje raspisuje i provodi Upravni odjel za gospodarstvo Zagrebačke županije.

Natječaj će biti otvoren do iskorištenja sredstava, a najkasnije do 1. prosinca tekuće godine.

Članak 10.

Prijave za dodjelu potpore dostavljaju se Upravnom odjelu za gospodarstvo na obrascu prijave uz potrebnu dokumentaciju.

Dokumenti koji se trebaju dostaviti uz prijavu: 

1. ispunjen obrazac prijave

2. potvrda Porezne uprave o nepostojanju duga prema državi (original), ne starija od 30 dana od dana podnošenja prijave

3. opis manifestacije, organizacijski i financijski plan manifestacije ili zajedničkog nastupa na manifestaciji, uključujući broj i popis sudionika s područja Zagrebačke županije
4. ispunjen obrazac pregleda računa, ponuda, predračuna i ugovora 

5. za sve troškove za koje se traži potpora dostavljaju se 

- računi ili ugovori (u slučaju da prodavatelj nije ovlašten za izdavanje računa), te izvodi s bankovnog žiro računa kojima se dokazuje izvršeno plaćanje, ili

- ponude, predračuni ili ugovori, a za manifestacije za koje nije moguće dobiti predračun prilaže se račun iz prethodne godine ili drugi dokument radi informacije o očekivanom trošku.
Podnositelj više prijava istovjetnu dokumentaciju prilaže samo uz jednu prijavu, a u ostalima navodi uz koju je prijavu predana dokumentacija. Svaka prijava treba biti predana u zasebnoj omotnici.

Prijavi u trenutku podnošenja treba biti priložena sva potrebna dokumentacija. Nije dopušteno naknadno dopunjavanje prijave obaveznom dokumentacijom. Upravni odjel za gospodarstvo može zatražiti dodatno obrazloženje.

Prilikom obrade prijave Upravni odjel za gospodarstvo utvrđuje pravovremenost, potpunost prijave, udovoljavanje propisanim uvjetima iz ove Odluke, te iznos prihvatljivih troškova.

Prijave podnesene izvan roka propisanog Natječajem odbacit će se. Nepotpune prijave neće se rješavati, o čemu će podnositelj prijave biti obaviješten.

Prijave se rješavaju u skupinama prema redoslijedu prispijeća i do utroška proračunskih sredstava.

Nakon provedenog pregleda prijava, Upravni odjel za gospodarstvo izrađuje prijedlog odluke o odabiru projekata. 

Odluku o odabiru projekata donosi Župan Zagrebačke županije. 

Odluka se objavljuje na službenim mrežnim stranicama Zagrebačke županije.

Članak 11.

Po donošenju odluke o odabiru projekata, Upravni odjel za gospodarstvo obavještava podnositelja prijave o iznosu odobrene potpore i o načinu ostvarenja odobrenih novčanih sredstava, te dostavlja ugovor na potpis. 

Korisnik potpore sa Županijom potpisuje ugovor o potpori.

Ukoliko podnositelj prijave ne dostavi potpisani ugovor u roku od 7 dana od dana primitka ugovora, i 7 dana od dana primitka požurnice, smatra se da je odustao od korištenja dodijeljene potpore. 
Članak 12.

Upravni odjel za gospodarstvo vodi evidenciju dodijeljenih potpora po korisnicima, vrstama potpora i namjenama za koje je odobrena potpora.

Korisniku dosadašnjih potpora Zagrebačke županije, nove se mogu odobriti isključivo ako su prethodne utrošene u cijelosti i namjenski.

Članak 13.

Odobrena potpora isplaćuje se korisnicima po potpisivanju ugovora i to:

A) komorama, udruženjima obrtnika i turističkim zajednicama 50% odobrene potpore isplaćuje se odmah po potpisu ugovora, a ostatak nakon dostavljenog izvješća o provedbi manifestacije i utrošenim sredstvima; 

B) jedinicama lokalne samouprave I. i II. skupine prema indeksu razvijenosti 50% odobrene potpore isplaćuje se odmah po potpisivanju ugovora, a ostatak po nastalim obvezama plaćanja projekta,

C) jedinicama lokalne samouprave III., IV. i V. skupine prema indeksu razvijenosti potpora se isplaćuje po nastalim obvezama plaćanja projekta.

Jedinicama lokalne samouprave iz stavka 1. ovog članka  odobreni iznos financiranja  može se isplatiti u roku do 15 dana od dana potpisivanja Ugovora.
Jedinice lokalne samouprave kojima se sredstva isplaćuju sukladno odredbama prethodnog stavka, dužne su prije isplate predati Županiji instrumente osiguranja utvrđene Ugovorom, kao jamstvo za namjensko trošenje odobrenog iznosa financiranja.

Članak 14.

Korisnik potpore dužan je dostaviti izvješće o utrošenim sredstvima Upravnom odjelu za gospodarstvo, najkasnije 30 dana od dana završetka manifestacije.

Iznimno, za manifestacije koje se održavaju u prosincu, korisnik dostavlja izvješće najkasnije do 10. siječnja iduće godine, 

Izvještaju o provedbi projekta (o održanoj manifestaciji odnosno organiziranom zajedničkom izlaganju poduzetnika) se prilažu: 
- računi ili u slučaju da prodavatelj nije ovlašten za izdavanje računa ugovori  

- izvodi s bankovnog transakcijskog računa kojima se dokazuje izvršeno plaćanje. 

Iznimno korisnik potpore umjesto izvoda s bankovnog računa može dostaviti račune iz kojih je vidljivo da je plaćanje obavljeno gotovinom

- fotodokumentacija o realizaciji projekta.

U slučaju neodržavanja manifestacije, propuštanja dostave izvješća u roku bez opravdanih razloga, davanja neistinitih podataka, nenamjenskog trošenja sredstava, korisnik je dužan isplaćeni iznos sredstava vratiti u županijski Proračun i gubi pravo na potporu za sljedeću proračunsku godinu. 

Zagrebačka županija ima pravo provjere točnosti podataka iz dostavljene dokumentacije i zadržava pravo traženja dopune dokazne dokumentacije o realizaciji događanja i izvršenim plaćanjima.

VII. Prelazne i završne odredbe

Članak 15.

Sredstva za provođenje ove Odluke osiguravaju se u Proračunu Zagrebačke županije, u razdjelu Upravnog odjela za gospodarstvo.

Članak 16.

Stupanjem na snagu ove Odluke Prestaje važiti Odluka o bespovratnim potporama Zagrebačke županije za sufinanciranje organiziranja manifestacija i zajedničkih nastupa na manifestacijama u vezi s poduzetništvom (KLASA: 022-01/16-01/29, URBROj: 238/1-03-16-08 od  21. lipnja 2016.).

Članak 17.

Ova Odluka  stupa na snagu danom donošenja, a objavit će se na službenim mrežnim stranicama Zagrebačke županije. 

KLASA: 022-01/17-01/45
URBROJ: 238/1-03-17-03
U Zagrebu, 4. rujna 2017.

ŽUPAN
mr. sc. Stjepan Kožić, dipl. ing.
